Broer praat oor laaste gesprek met Winnie Rust | Netwerk24
Deur Romantha Botha 13 Mei 2016 12:38
Winnie Rust (77) Foto: Verskaf
Chris van der Merwe (72), jonger broer van oorlede Winnie Rust, sê sy het hom en sy vrou in hul laaste gesprek vir ete genooi.
Rust (77), ’n bekende skrywer van Wellington, se lyk is Woensdag deur haar man op hul kombuisvloer gevind.
Van der Merwe sê hy het Maandag laas met haar oor die telefoon gepraat.
“Sy het my en my vrou nog genooi om Sondag saam met hulle middagete te kom eet. Dit was ons laaste gesprek.
“Sy het altyd moeite gemaak om die familie bymekaar te kry en ons het gedurig kontak met mekaar gehad, hetsy of dit oor WhatsApp of per SMS-boodskap was.”
Ons het nog nie ’n tyd vasgestel vir ’n roudiens of die begrafnis nie, maar hoop om dit binnekort te bevestig.
Met van haar kinders nog oorsee, is dit steeds nie bekend wanneer ’n gedenkdiens vir Rust gehou gaan word nie.
Van der Merwe sê geen reëlings is nog bevestig nie.
“Haar oudste dogter, Anna, of Grietjie soos ons haar noem, is nog in Nederland en sal na verwagting later vandag (Vrydag) eers in Suid-Afrika aankom.”
“Haar jongste, Hugo, is ook nog in die VSA . . . ek is nie seker wanneer hy hier gaan wees nie. Ons het nog nie ’n tyd vasgestel vir ’n roudiens of die begrafnis nie, maar hoop om dit binnekort te bevestig.”
Van der Merwe sê hy sal sy suster onthou as ’n vrou wat ’n “wonderlike balans tussen haar skryfwerk en haar gesinspligte kon handhaaf”.
“Sy was ook ’n vrou wat diep gelowig was en elke dag met stiltetyd en gebed begin het. Dit was haar roetine.”
Intussen is daar nog geen nuwe ontwikkeling in die polisieondersoek nie.
Niemand is nog in hegtenis geneem nie. Enigeen met inligting word gevra om die polisiekantoor in Wellington te kontak.
Polisie ondersoek steeds Wellington-moordtoneel